Къэбэрдей уэрамым хуэму фыщызекIуэ
Налшык къалэм и Къэбэрдей уэрамым и зы Iыхьэм автотранспортыр зэрыщызекIуэ псынщIагъыр километр 40-м щIигъу мыхъуну ягъэбелджылащ икIи апхуэдэ дамыгъэр ягъэуващ.
Уэрамыр къэзыгъэнэху уэздыгъэхэр зэхъуэкIынымрэ зэрызекIуэ псынщIагъыр ягъэмэщIэнымрэ къызыхэкIар а Iыхьэм машинэхэр щызэжьэхуэ, уеблэмэ цIыхуи щыхэкIуадэ къызэрыхъурщ.
2016 гъэм авариеу къэхъуам уриплъэжмэ, Налшык къалэм и Къэбэрдей уэрамым, Ашуровым и уэрамым къыщыщIэдзауэ унэ №200-м нэсыху, 8 къыщыхъуащ, тIэу лъэсырыкIуэхэр ирауду. Абыхэм зы цIыху хэкIуэдащ, зым фэбжь игъуэтащ.
Гъуэгу къэхъукъащIэхэр гъэмэщIэным теухуауэ ГИБДД-м и лэжьакIуэхэм, зэрыжытIащи, Къэбэрдей уэрамым щагъэуващ зэрызекIуапхъэ псынщIагъыр (40 км/ч) къызытещ гъуэгу дамыгъэхэр, уэздыгъэ 37-рэ яхъуэжащ, абыхэм щIэуэ 6 хагъэхъуащи, жэщым нэхъ шынагъуэншэу зекIуэнымкIэ сэбэпщ.
Къэдгъэлъэгъуа гъуэгу Iыхьэм зы сыхьэтым километр 40 псынщIагъым щыфIебгъэш зэрымыхъунум теухуа хабзэм къару егъуэт мы гъэм мазаем и 17-м. А хабзэр зымыгъэзащIэхэм етхьэкъунущ, сурэт-видео камерэхэм ятхым елъытауэ.
Къэбэрдей-Балъкъэрым щыIэ МВД-м и Къэрал автоинспекцэм цIыхухэр къыхуреджэ гъуэгум зэрыщызекIуапхъэ псынщIагъымрэ шынагъуэншагъэмрэ уэим ямыщIыну.
КъБР-м щыIэ МВД-м и УГИБДД.
